په امریکا کې ماتم ، بيرغ نيم کښو کړل شوى
دامريکا صدر براک اوباما قام ته پخپله وينا کې په دغه پيښه دسخت خفگان او غم څرگندونه کړې اووئيلي يې دي چې نن زمونږ زړونه مات شوي دي، په ټيلي ويژن دغه وينا کې صدر اوباما ډيرغمگين ښکاريدو
دامريکا دکنيکټيکټ رياست په نيوټاؤن سيمه کې ديو تن لخوا دناتاره ډزو په پيښه کې دوژل شوؤ کسانو په ياد کې دجمعې په شپه په سلگونو کسان چرچونو ته ورټول شوي او دامريکا په بيلا بيلو سيمو کې دوژل شوؤ کسانو په ياد کې شمعې بلې کړل شوي دي. دامريکا په تاريخ کې په کومه تعليمي اداره کې دډزو دغه پيښه دترټولو بدو پيښو څخه يوه ده چې پکې په دومره لويه کچه وژنې رامينځته شوي. په ټي وي ښودل شوؤ منظرونو کې چرچونه دغمځپلو کسانو څخه بيخي ډک ؤ او دچرچونو څخه بهر هم په گڼ شمير کې غمگين خلک موجود وؤ. له دې وړاندې 2007م کې ورجينيا ټيک کې دډزو په يوه پيښه کې 32 کسان وژل شوي وؤ. دبريدکوونکي پيژندگلو د20 کلن ايډم لانزا په توگه شوى او دهغه دگاډي څخه نزدې يو پوځي ټوپک ا دوه سيمي خودکاره ټوپکونه هم ترلاسه شوي دي. وسله وال تن تورې جامې اغوستې وې او يو بلټ پروف جيکټ يې هم اغوستى ؤ،هغه په قساقسم وسلو سمبال ؤ ، خو دا نۀ ده په ډاگه شوې چې هغه ديو څخه زياتې وسلې استعمال کړي که نه؟ پوليس وائي چې خلک په دوؤ کمرو کې وژل شوي ، کومې چې دسکول په يوه برخه کې موقعيت لري. نيويارک ټائمز راپور ورکړى چې وسله وال تن هاغه کلاس روم ته ورننوتلى چرته چې به دهغه مور ښوونې کولې، لمړى يې خپله مور په ډزو وويشته او بيا يې 20 طالب علمان چې زياتره هم په دغه کلاس روم کې ؤ، په دغه پيښه کې هغه خپل ځان او يو شمير نور خلک هم وژلي دي. نيويارک ټائمز وائي په دغه سکول کې يو بل داسې تن ژوندى پاتې شوى چې هغه هم په ډزو ويشتل شوىؤ. خو دميډيا ديو شمير نورو راپورونو ترمخه دوسله وال تن دمور مړى په يو نزدې کور کې ترلاسه شوى دى. دقانون نافذونکو ادارو يوې سرچينې وئيلي دي چې دايډم لنزا ورور ريان لنزا يا خو نيول شوى ؤ او ترې پوښتنې روانې وې. دجمعې په سحرد شمال ختيز رياست کنيکټيکټ دنيوټاؤن ښار په سينډي هک ايليمينټري سکول کې ديو تن لخوا دناتاره ډزو په نتيجه کې د20ؤ ماشومانو پشمول 27 کسان وژل شوي دي. گورنر ډين ميلوئى وائي په دې ابادۍ کې نن شر پهيره لگولې ده. دامريکا صدر براک اوباما قام ته پخپله وينا کې په دغه پيښه دسخت خفگان او غم څرگندونه کړې اووئيلي يې دي چې نن زمونږ زړونه مات ، مات شوي دي، په ټيلي ويژن دغه وينا کې صدر اوباما ډيرغمگين ښکاريدو، هغه به اوښکې وچولې او دخپلو جذباتو په قابو کې دراوستو لپاره به يې ددمې څخه کار اخستو. هغه وويل وژل شوي زياتره ماشومان وؤ، دپينځوؤ کلونو څخه نيولې د10ؤ کلونو پورې عمر لرونکي ښکلي واړۀ ماشومان، دهغوي په وړاندې خو لا اوس ټول ژوند پروت ؤ. صدر وويل ددغو وړو ماشومانو دموروپلار، نيا نيکونو، خويندو او وروڼو او پيښه کې دوژل شوؤ نورو کسانو دکورنۍ دغړو سره هغه دغمرازۍ څرگندونه کوي. اوباما زياته کړه امريکا له دې وړاندې هم دغسې بدې پيښې ليدلي دي، هغه په وسکونسن کې دگرودوارې، کولوراډو کې دسينيما اودريگون دشاپنگ مال دډو يادونه هم وکړه. هغه زياته کړه دسياست څخه بالا به مونږ ته ددغسې پيښو دمخنيوي لپاره گامونه اخستل وي ددغه پيښې په ماتم کې دامريکائي بيرغ تر 18م دسمبر پورې دنيم کښو ساتلو اعلان هم شوى دى. دکنيکټيکټ ترڅنگ دامريکا په نورو سيمو ملواکي، وسکونسن، مني اپولس، مني سوټا او لاس اينجلس کې هم دوژل شوؤ کسانو په ياد کې شمع بلې کړل شوي دي. له دې وړاندې دکنيکټيکټ دپوليسو مشر جى پال دپيښې په ځايې کې ميډيا سره دخبرو په مهال وويل وژل شوؤ کې دسکول استاذان، ماشومان او بريدکوونکى شامل دى. سکول کې دډزو ددغه پيښې په مهال يوه دمړانې پيښه هم رامينځته شوې چې پکې يوې زنانه ښوونکې دخپل لمړي ټولگي ماشومان دکلاس څخه ويستي وؤ ، هغوي يې يو باتهـ روم ته بوتلي وؤ او دروازه يې بنده کړې وه. دپوليسو په راتللو دپيژندگلو وروستو دغه زنانه ښوونکې دروازه پرانسته او ويريدلي ماشومان يې راوويستل. دسپينې ماڼۍ څخه بهر خواؤشا 200ؤ کسانو په وسلې دپابندۍ لگولو په حق کې لاريون کړى دى. بلخوا دفرانس صدر فرانکوئس هولينډ په يو خط کې صدر اوباما ته ليکلي چې دډزو په دغه پيښه هغه خفه شوى دى. دبرطانيې وزيراعظم ډيوډ کيمرون وائي دا دزړۀ دماتيدو خبر دى چې دومره کم عمره ماشومان وژل شوي دي.